Foto: REUTERS Avstriya hukumati kansler Sebastyan Kurts va vazirlarni qo‘riqlash xizmatini kuchaytirishga qaror qildi. Bunga mamlakat hududida yettita masjid yopilishi va o‘nlab imomlar chiqarib yuborilishi haqidagi xabarlardan so‘ng ijtimoiy tarmoqlarda ularga tahdidlar ko‘paygani sabab bo‘lgan, deb xabar qilmoqda OE24. Ta’kidlanishicha, tahdidlar Facebook va Instagram orqali bildirilgan. Shunday xabarlar ko‘payganidan so‘ng, Avstriya Konstitutsiyani himoya qilish va terrorizm bilan kurash bo‘yicha Federal mahkamasi bu ish bilan shug‘ullana boshladi. Kurts mamlakat hukumati Turkiya islom uyushmasining 40 nafar imomini mamlakatdan deportatsiya qilish qaroriga kelgani haqida ma’lum qilgandi. Uning so‘zlariga ko‘ra, Avstriya hududida yettita masjid ham yopiladi. Eslatib o‘tamiz, bundan avval Turkiya prezidenti Rajab Toyyib Erdo‘g‘an Avstriya hukumatining masjidlarni yopish va imomlarni chiqarib yuborish qarorini qoralagandi.